‘Treballem, Barri a Barri’ traslladarà la gestió municipal a tota l'Eliana
15 de setembre de 2022

L'Ajuntament de l'Eliana, a través de l'àrea de Participació Ciutadana, ha impulsat la iniciativa ‘Treballem, Barri a Barri’ amb l'objectiu d'acostar l'administració local als diferents districtes del municipi com a element territorial cohesionador. Una extensió de la Rendició de Comptes celebrada el mes de març passat per a facilitar l'accés a la informació pública a la ciutadania i aconseguir així una participació ciutadana real, efectiva i constant.

D'aquesta manera l'alcalde, Salva Torrent, celebrarà trobades en públic amb la ciutadania, associacions i entitats, desplaçant-se a cada barri de la localitat per a explicar les últimes accions realitzades, els nous projectes i, especialment, per a conéixer millor els seus problemes i buscar solucions.

Previ a l'inici d'aquestes jornades, que es desenvoluparan previsiblement a la fi de setembre i durant el mes d'octubre, el Consistori ha desenvolupat una breu enquesta amb la finalitat de recaptar activament l'opinió, suggeriments i inquietuds d’elianers i elianeres.

El primer edil ha animat a la ciutadania a completar el formulari en tan sols un minut per a poder oferir respostes a les seues qüestions, “per xicotetes que semblen, demostrant que la política realment serveix per a canviar la vida de les persones".